D Ursprüng göön e baar Joorhundert wyt zrugg, wo vor allem s Drummelspiil in dr zweite Hälfti vom 15. Joorhundert als Kommando- und Signalinstrumänt in dr Kriegszyt entdeggt worden isch. Die Schlachtdrummle vo de alte Eidgenosse hän au s Bild vo de Söldner im Ussland prägt. Die ältischti, erhalteni und datierti Drummle vo dr Schwiiz isch d Basler Drummle uss em Joor 1571.  S Schwiizerische Bruuchdum und kirchligi Fescht wie zB d Fasnacht, s Zunftlääbe oder öffentligi  Aaläss mit Tanz, Spiil und Unterhaltig sin vo Drummle begleitet worde. Uss däm Grund hän s Drummelspiil nit nur unseri Soldate kennt, sonder isch scho immer e Dail vom gsellschaftlige Lääbe in Basel gsi.  Ändi 19. Joorhundert het me bim Militär s Drummelspiil welle abschaffe, jedoch hän sich alli Schwiizer Militär-Dambuure erfolgrich gweert, dass uss däre Krise die erschte Dambuure-Verein entstande sin. Zerscht dr Dambuureverein Bern, denn Winterthur, Biel und Züri. Die Gruppierige hän zum ene spötere  Zytpunggt au dr Schwiizerischi Dambuureverein gründet. Bis hüt sin d Militärdambuure e ganz wichtige Bestanddail.